b'\n_START_ARTICLE_\nManikalandas\n_START_SECTION_\nPad\xc4\x97tis\n_START_PARAGRAPH_\nManikalando sienos ribojasi su Ryt\xc5\xb3 Ma\xc5\xa1onalando provincija \xc5\xa1iaur\xc4\x97je, su Mozambiko Respublika rytuose, su Masvingo provincija pietvakariuose bei su Midlandso provincija vakaruose. Provincijos sostin\xc4\x97 Mutar\xc4\x97 (184 205 gyventoj\xc5\xb3) keliu yra ma\xc5\xbedaug 265\xc2\xa0km \xc4\xaf pietry\xc4\x8dius nuo Zimbabv\xc4\x97s sostin\xc4\x97s ir did\xc5\xbeiausio \xc5\xa1alies miesto Harar\xc4\x97s.\n_START_SECTION_\nAp\xc5\xbevalga\n_START_PARAGRAPH_\nProvincijos plotas siekia apytiksliai 36,5 t\xc5\xabkst. km\xc2\xb2. Gyvena ma\xc5\xbedaug 1,59 mln. \xc5\xbemoni\xc5\xb3 (2006\xc2\xa0m. duomenimis). Mutar\xc4\x97 yra provincijos sostin\xc4\x97.\n_START_SECTION_\nEtimologija\n_START_PARAGRAPH_\nPavadinimas kilo d\xc4\x97l to, kad did\xc5\xbeioji teritorijos dalis yra gyvenama manjik\xc5\xb3 etnin\xc4\x97s grup\xc4\x97s. \xc5\xa0i etnin\xc4\x97 grup\xc4\x97, kalbanti savita manjik\xc5\xb3 kalba, yra laikoma \xc5\xa1on\xc5\xb3 subetnosu. Istorinis manjik\xc5\xb3 gyvenamas Manjikalandas apima ne tik Zimbabv\xc4\x97s Manikalando provincij\xc4\x85, bet ir Mozambiko provincij\xc4\x85 Manik\xc4\x85.\n_START_SECTION_\nRajonai\n_START_PARAGRAPH_\nProvincija suskirstyta \xc4\xaf 7 rajonus: Buheros, \xc4\x8cimanimanio, \xc4\x8cipind\xc5\xbe\xc4\x97s, Makonio, Mutar\xc4\x97s, kuriame yra Mutar\xc4\x97s miestas, Mutasos ir Njangos.\n_START_SECTION_\nGyventojai\n_START_PARAGRAPH_\nManikalando gyventojai kalba \xc5\xa1on\xc5\xb3 kalba, ta\xc4\x8diau skirtingi rajonai turi savo tarmes. Dauguma \xc5\xbemoni\xc5\xb3 turi savo tradicines pamaldas, ta\xc4\x8diau Krik\xc5\xa1\xc4\x8dionyb\xc4\x97, ypa\xc4\x8d Metodist\xc5\xb3 Ba\xc5\xbeny\xc4\x8dia, Septintiosios dienos adventist\xc5\xb3 Ba\xc5\xbeny\xc4\x8dia, Anglikon\xc5\xb3 Ba\xc5\xbeny\xc4\x8dia ir Romos Katalik\xc5\xb3 Ba\xc5\xbeny\xc4\x8dia, taip pat praktikuojama.'